**Referat fra Buskerud Bygdekvinnelags Inspirasjonsseminar 4. februar 2017 på Benterudstua, Hønefoss**

Medlemmer fra fylkesstyret hadde vært tidlig oppe for å møte oss andre med deilige rundstykker og god kaffe, og så ble vi ønsket velkommen av leder i BBK Sølvi Jødal. Hun fortalte litt om Benterudstua som engang var ei husmannsstue, nå et flott og nyrenovert samfunnshus med passelig plass for de ca. 50 vi var i alt. Hun fortalte også at hun har vært leder i Hole bygdekvinnelag i mange år og ble valgt til leder i BBK på BBK’s årsmøte 2016. I tillegg understreket hun viktigheten av å ha bygdekvinner rundt om på bygdene, og var glad for at så mange hadde valgt å bruke lørdagen for bygdekvinnelaget og egenutvikling, før hun ga ordet til styremedlem Mette Rustand som var møteleder gjennom dagen.

**Gjensidigestiftelsen**

**Chris Bjelke fra Gjensidigestiftelsen** fikk ordet og fortalte om mange flotte og interessante prosjekt som Gjensidigestiftelsen har gitt penger til å gjennomføre. Prosjektene må ligge innenfor de fem innsatsområdene, sikkerhet, mestring og læring, sosial inkludering og mangfold, fysisk aktivitet eller kosthold.

*Noen prosjekter det er gitt større eller mindre bidrag til å gjennomføre:*

* Mekkeklubb for alle aldre v/Stavern
* Fysisk aktivitet i Tvedestrand sentrum
* Mat/Tradisjonsmat
* Bokkedalsprosjektet – 15.000 personer går til en lavo hvert år
* Hytter i trærne
* Vannskikjøring på Mjøsa
* Skilting av turstier via fylkeskommunene
* Sykkelstier rundt Arendal
* Sykkelløyper i alpinbakker (gir helårsbruk av alpinsentre)

Gjensidigestiftelsen har gitt ut ei bok med mange flere eksempler, den sender han ved henvendelse til **tlf. 992 42 495 eller mail** **chris.bjelke@gjensidigestiftelsen.no****.**

Og han oppfordret om å sende inn søknad om gode prosjekter, gjerne korte og konsise søknader, men med tydelige mål, målgruppe, og med et budsjett (gjerne enkelt). Han hjelper gjerne med å utforme søknader, så ikke nøl med å ta kontakt. Gjennomføring må skje i følge lover, regler og tillatelser, men det er også Gjensidigestiftelsen med å veilede om.

En god fortsetter var **Gunn Jorunn Sørum**, tidligere leder av Norges Bygdeungdomslag, nå nytilsatt i Norges Bygdekvinnelag med prosjektet Tradisjonsmat, men viste at hun har kunnskap også om andre ting som skjer i NBK;

**Kvinner UT** er et prosjekt som NBK fikk penger til i desember 2017 av Gjensidigestiftelsen. Prosjektet skal vare i 2017 og 2018, og målet er å etablere møteplasser og kvinnenettverk som styrker minoritetskvinners (ikke nødvendigvis flyktninger) deltakelse i lokalsamfunnet. (Det er mulig å søke som prosjektleder i full stilling innen 20. februar til NBK).

Lokallag kan søke om, og få inntil kr. 8.000 til 4 ulike aktiviteter som må være åpne for alle, f.eks. fisketur, guida tur i bygda, laging eller opplysning om tradisjonsmat osv.

Styret i BBK hadde bedt Gunn Jorunn om å forklare litt om **nettsider og bruk av sosiale medier som informasjonskanal i lokallaga:**

Vi informerer for å «selge vårt produkt». Og det er et faktum at 70 % av befolkningen nå bruker Facebook og bare 40 % leser trykte aviser!

NBK fikk nye nettsider i 2016. Lokallag kan ha si nettside der, det koster kr. 1.000,- pr. år. Kontakt ev. Helle Berger i NBK. Holla BK ble vist som eksempel.

Vi kan nå hente ned NBK’s logo og sette til lokallagets navn, fint når vi sender ut saker og ting skriftlig; Finnes under Organisasjonsdokumenter på NBK nettsider, finn Buskerud og så ditt lokallag.

**Facebook** er et nettsamfunn og nærmere 4 millioner nordmenn er med. Under dette kan det opprettes ei gruppe, som kan være lokallaget vårt og vi kan sende ut informasjon der. Vi kan f.eks. dele bilder fra andre, oppdatere informasjon, gjør informasjonsarbeidet enklere og billigere og vi når et stort publikum raskt. Vi kan også annonsere målretta mot spesielle grupper (alder/menn/kvinner osv.), men det er en noe mer innviklet prosess.

*Eks. Varlo BK’s facebookside:*

* Invitasjon til møter og aktiviteter
* Aktivitetskalenderen
* Legge ut saker fra diverse nettsider f.eks. fra NBK

**Instagram** er laget for å dele bilder og 2 millioner nordmenn er med.

**Twitter** er en digital spalte for å legge ut meldinger og meninger, maks. 140 tegn.

**YouTube** er verdens største nettsted for opplastning, visning og deling av videoklipp.

**Snapchat** brukes til å sende bilde til en bestemt bruker

**Gunn Jorunn oppfordret oss til å trykke DEL og LIKER på Facebook for å fremme NBK’s sak** og til å bruke

*Nettvett:*

* Bruke folkeskikk – hva ville vi sagt ansikt til ansikt?
* Kildekritikk (ikke alt vi finner på nettet er sant)
* Gi aldri bort personopplysninger til usikre kilder (fødselsnummer/bankkortnummer/passord mm)
* Spør andre før du legger ut bilder av dem

*Gjensidigestiftelsen støtter kurs til mestring og læring på data, og det kan være en måte lokallaga/fylkeslaga kan lage kurs. Røyken BK har hatt kurs i nettbruk i samarbeid med dataklassene på skolene. (Meget vellykket med 1 deltaker og 1-2 veiledere som faktisk tok seg tid).*

**Styringsdokumentene for NBK**

**Ingrid Marit Terum** fortsatte. Hun sitter p.t. i styret i Norges Bygdekvinnelag, er Buskeruds «fadder» da hun bor i Buskerud og også er leder i Varlo BK. Hun tok oss gjennom bolken om NBK’s styringsdokumenter etter at hun hadde tatt litt om NBK’s historie.

*NBK skal være pådriver for levende bygder;*

* Alle slags sosiale aktiviteter
* Kjempe for kvinners økonomiske og sosiale rettigheter
* Være en møteplass for aktive kvinner

Styringsdokumentene skal gi rammene for aktivitetene i bygdekvinnelaga, de skal være felles for alle og beskrive felles mål.

Vedtektene ble gjennomgått før og endringer vedtatt på Landsmøtet 2016

* Mest mulig likt for alle ledd i organisasjonen

Det er utarbeidet en strategi mot 2020 som beskriver hva vi gjør for å nå våre mål, og en politisk plattform.

NBK har;

* Arbeidsplan
* Kalender for merkedager

Det kom innspill på at inspirasjonsseminaret til NBK bør holdes i november for å få med nyvalgte tillitsvalgte

Det er en ny mentorordning for fylkeslag med oppstart i 2017 og ordningen skal gå ut 2018. Målet er å få med flere unge som tillitsvalgte og skolere tillitsvalgte bedre.

Bygdekvinnelagets etiske kjøreregler:

* Vi skal respektere hverandre
* Vi skal være åpne og ærlige
* Vi skal vise engasjement
* Vi skal være lojale mot avtaler og beslutninger
* Vi skal skape trivsel, stolthet og glede, det gjør bygda til et bedre sted å være

Ingrid Marit oppfordret til å danne studieringer, kursene må vare i minst 8 timer.

**Prosjektet «Norsk Tradisjonsmat»**

Gunn Jorunn Sørum tok så for seg prosjektet Norsk Tradisjonsmat. NBK fikk forrige høst penger fra Sparebankstiftelsen til dette prosjektet som skal vare ut 2017. Målgruppa er å få unge voksne til å bruke mer norsk tradisjonsmat og å bygge ut oppskriftsdatabasen som NBK har;

* Ta vare på og formidle kunnskap om tradisjonsmat
* Oversiktlig og inspirerende nettside
* Oppskrifter etter fylke
* Kunne søke etter oppskrifter etter et utall av kriterier
* Artikler om matens/oppskriftens historie
* Videoer m/demonstrasjon av framgangsmåte
* Info om NBK

Basis i databasen fram til mai/juni er oppskriftene som ble sendt inn under «Oppskriftsstaffen» i 2012 og 2013. Prosjektet tenkes lagt opp som en tradisjonsmat**jakt etter en** tradisjonsmat**skatt,** som skal være en rett sendt inn fra hvert enkelt lokallag i NBK. De ber om oppskrifter fra hver bygd gjerne med bilder, framgangsmåte og historie om og omkring matretten.

Det er mulig å sende inn oppskrifter fra mai, og det kommer mer informasjon om hvordan vi skal gå fram. Skjema med bruksanvisning vil komme til å ligge på nettet, men Gunn Jorunn eller fylkeskontaktene vil være behjelpelig med utfylling.

Gunn Jorunn foreslår å gjøre noe ut av en kåring av hvert lags lokale rett, f.eks. arrangere kurs eller matlagingsdag med flere retter og så ha en avstemming på slutten av dagen, eller ha en stand med utdeling av mat.

Det fylkeslaget som har flest deltakende lokallag, får kr. 10.000 til en mat-aktivitet (%-vis). Hun ønsker seg en prosjektkontakt i hvert fylke, og disse skal følge opp lokallaga med innsending av oppskrifter. Fylkesstyret i Buskerud har ingen som kan ta på seg denne oppgaven, men Gunn Jorunn ser gjerne at en utenom fylkesstyret tar på seg oppgaven, og det er bare å kontakte henne.

Lunsjen besto av deilige karbonader levert av Asvo på Hønefoss og kaker som fylkesstyrets medlemmer hadde bakt.

**«Bygda i bevegelse» - slik kan det gjøres**

Inger Margrethe Medhus som er IT-ansvarlig i BBK og leder av Hol BK viste bilder og fortalte om hvordan Hol BK hadde deltatt på prosjektet «Bygda i bevegelse». Dette var et NBK prosjekt for få år tilbake og lokallaga kunne søke om støtte til å få folk ut i naturen.

Selv hadde hun blitt inspirert av et kurs om å lage bålmat i NBK’s regi, og praktiserte selv det hun hadde lært på de 4 turene i løpet av 1 år som Hol arrangerte. De hadde klart å få med folk i alle aldre, fikk vi se.

Inger Margrethe understreket også at vi som bygdekvinner bør unne oss minst 30 minutter ute i det fri om dagen, viktig med fysisk aktivitet for kroppen, men det gjør også noe med den psykiske helsa. Det er hyggelig å ut å gå, og en er med på å utjevne forskjeller ved å gå med hvem som helst.

Efteløt BK har samarbeidet med sitt lokale historielag om å arrangere historiske turer og Bakke BK har satt seg inn i finnekulturen med å lære seg gamle håndverkstradisjoner og ved kulturvanding med guide i Finnemarka.

**Blomsterteppe**

BBK’s blomsterteppe var lagt utover noen bord til almen beundring før det etter hvert skal henges opp på Ringerike sykehus. **Hanne Strøm** fortalte om sin ide om å lage dette teppet i 2008, da hun var ganske fersk leder i fylkesstyret. Alle medlemmene i Buskerud skulle lage en blomst ved f. eks. hekle, strikke eller sy, og alle disse blomstene ble satt sammen til et veggteppe i 5 remser. Hun håpet at dette skulle være samlende for Buskerud BK.

**Verving**

**Ingrid Marit Terum** tok så for seg verving og medlemsvekst i NBK.

Det er et trist faktum at medlemstallene i NBK og også BBK stadig går nedover, vi var 909 medlemmer i Buskerud i 2016.

Sentrale verveuker er uke 5 og 6. I år er det sendt oppfordring om å melde seg inn i BBK på Facebook. Der er det også en vervequiz med mulighet til å melde seg inn – Uansett hva slags bygdekvinne du er, er det plass for deg i Bygdekvinnelaget.

Vervestafett 2017 – 2018 m/kickoff på årsmøtet 2017 der fylkeslaget er ansvarlig for at alle lokallag er med. Mål om å få med 3 nye medlemmer i hvert lag.

Vekst gir driftige lokallag og vi blir en enda mer markant samfunnsaktør og forbrukerorganisasjon.

*Ververåd;*

* NBK har diverse vervemateriell
* Mange lokallag har sin egen verve/skrytebrosjyre
* Fortell om hva vi gjør, hva laget betyr for oss, men vær troverdig
* Tørr å spørre om noen vil bli med som medlem
* Vær stolt av det vi gjør, vise at kvinnefellesskapet er viktig for oss. Vi har mye å være stolte av i NBK, og det må vi være flinke til å formidle-

Ingrid Marit viste også en filmsnutt fra NBK’s medlemstur til Jotunheimen i 2016 og hun luftet muligheten for en tur til Iungsdalen i BBK’s regi til sommeren. Iungsdalen ligger mellom på grensa mellom Ål, Hol og Eidfjord og en kommer dit på beina eller med båt.

Siste post på dagens program var

**Havva Cukurkaya.** Hun er tyrkisk, men har bodd i Norge fra hun var barn og også i Tyrkia som voksen. Hun jobber nå i DNT (Den norske turistforening) med å integrere flerkulturelle i det norske friluftslivet, og for få de flerkulturelle til å delta mer aktivt i samfunnet.

I møte med flerkulturelle må vi huske at mange kan ha redsel for skogen/naturen, pga. vonde opplevelser, farlige dyr osv. Naturen må ufarliggjøres. Dessuten er allemannsretten et meget særnorsk fenomen, og det er forskjellige samhandlingskoder i de forskjellige kulturene.

Å være ute sammen i naturen, gjør at vi kommer tettere innpå hverandre, vi har noe felles. Engasjement gjør noe positivt for den fysiske og psykiske helsa. Å være engasjert i frivilligheten, er også positivt på en CV.

For å endre samfunnet, må vi begynne med oss selv, vi kan være forbilder for andre. For å få et bedre samfunn må vi engasjere oss. KVINNER KAN REDDE VERDEN fordi vi ser helheten.

Gi hverandre støtte i hverdagen – Ta kontakt og SMIL

Leder av BBK Sølvi Jødal oppsummerte dagen og oppfordret alle til å formidle dagens opplevelser videre til de andre medlemmene i lokallaga. Dessuten takket hun resten av styret i BBK for samarbeidet, så vi fikk dette til.

**Gunn Jorunn Sørum tlf 934 05 255, e-post: Gunn.Sørum@bygdekvinnelaget.no**

**Ingrid Marit Terum tlf. 412 52 610, e-post:** **ingridmarit@yahoo.no**

**Chris Bjelke, Gjensidigestiftelsen tlf. 992 42 495 eller mail**

**chris.bjelke@gjensidigestiftelsen.no****.**